Úradný vestník L 062 , 11/03/1999 S. 0008 - 0011



Nariadenie Komisie (ES) č. 528/1999 z 10. marca 1999, ktorým sa ustanovujú opatrenia na zvýšenie kvality výroby olivového oleja KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady č. 136/66/EHS z 22. septembra 1966 o vytvorení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 1638/98 [2], a najmä na jeho článok 5 ods. 11, keďže podľa článku 5 nariadenia č. 136/66/EHS sa 1,4 % pomoci pre výrobu pestovateľom olív použije na financovanie regionálnych opatrení v členských štátoch na zvýšenie kvality výroby olivového oleja a na obmedzenie vplyvu na životné prostredie; keďže tieto opatrenia a aj úlohy, ktorými môžu byť organizácie výrobcov poverené je potrebné presne určiť; keďže na základe pôvodu financovania sa prijaté opatrenia by sa mali vzťahovať priamo na pestovateľov olív alebo na lisovne oleja; keďže účelom týchto opatrení je výroba kvalitného panenského olivového oleja s podmienkou zachovania alebo skvalitnenia životného prostredia; keďže v dôsledku toho tieto opatrenia musia pomôcť zásobovaniu lisovní oleja olivami s prvotriednymi vlastnosťami a zlepšovaniu podmienok, v ktorých sa panenské oleje lisujú a skladujú; keďže spôsob, akým toto odvetvie funguje, diktuje, aby sa opatrenia na zvýšenie kvality uskutočňovali v 12-mesačných cykloch počínajúc 1. májom každého roka; keďže opatrenia na každý rok musia byť zahrnuté v národných programoch; keďže členské štáty musia vypracovať a vykonávať svoje národné programy; keďže výdavky na každý cyklus musia vychádzať z odpočítania od výrobnej pomoci za hospodársky rok predchádzajúci roku, v ktorom sa daný program začína; keďže výrobu odhaduje Komisia v súlade s článkom 17a ods. 1 nariadenia Rady (EHS) č. 2261/84 zo 17. júla 1984, ktorým sa stanovujú všeobecné pravidlá poskytovania pomoci pre výrobu olivového oleja a pomoci organizáciám výrobcov olivového oleja [3], naposledy zmenenom a doplnenom nariadením (ES) č. 1639/98 [4]; keďže výdavky na uskutočňovanie programov sa musia riadiť a kontrolovať na národnej úrovni v súlade s pravidlami spoločenstva; keďže opatrenia ustanovené v tomto nariadení sú v súlade so stanoviskom Riadiaceho výboru pre oleje a tuky, PRIJALA TOTO NARIADENIE: Článok 1 1. To nariadenie stanovuje opatrenia, ktoré sa budú vykonávať a postupy, ktoré je potrebné dodržiavať, aby sa zvýšila kvalita výroby olivového oleja na regionálnej úrovni a znížil jej nepriaznivý dopad na životné prostredie. 2. Tieto opatrenia sa vzťahujú na 12-mesačné výrobné cykly, ktoré sa začínajú 1. mája každého roka a zahŕňajú: a) akciu proti olivovým muškám a iným možným škodlivým organizmom, vrátane opatrení týkajúcich sa kontroly, varovania a vyhodnocovania; b) zlepšenie podmienok pestovania olivovníkov a starostlivosti o tieto stromy, zberu, skladovania a spracovávania olív a skladovania získaného oleja; c) odbornú pomoc pestovateľom a lisovniam oleja pri zlepšovaní životného prostredia, kvality dopestovaných olív a ich spracovania na olej; d) skvalitnenie odstraňovania rozdrvených zvyškov, aby sa nepoškodzovalo životné prostredie; e) odborný výcvik a školenia, poskytovanie informácií a demonštrácií pre pestovateľov a pracovníkov lisovní so zreteľom na kvalitu oleja a dopad procesu výroby oleja na životné prostredie; f) zakladanie a činnosť laboratórií pre analýzu panenského olivového oleja na úrovni regiónov alebo provincií, alebo na úrovni organizácií výrobcov; g) spoluprácu s odbornými agentúrami, ktoré sa špecializujú na výskumné programy zamerané na zvýšenie kvality panenského olivového oleja a zároveň na pomoc pri zlepšovaní životného prostredia. 3. V rámci opatrení podľa ods. 2 písm. a) a b) sa kladie osobitný dôraz na metódy integrovanej biologickej ochrany. Insekticídy proti olivovým muškám sa musia používať spolu s bielkovinovými návnadami. Za osobitných okolností sa však používanie insekticídov bez bielkovinových návnad môže povoliť pod vedením agentúry zodpovednej za predpísané ošetrenia. Insekticídy a spôsob ich použitia musia byť také, že rezíduá insekticídov v olivách z daných oblastí alebo v oleji z nich vyrobenom neprekročia maximálne množstvo povolené právnymi predpismi spoločenstva. Článok 2 1. Členské štáty vypracujú do 31. marca každého roka akčný program na ďalší výrobný cyklus. Tento program musí obsahovať: a) podrobný popis navrhnutých opatrení s dobou ich trvania a nákladmi na ne; b) zoznam potrebných výrobkov a materiálov s jednotkovými cenami; c) zoznam stredísk, agentúr alebo organizácií výrobcov zodpovedných za uplatňovanie týchto opatrení. Zmluvy a dohody so strediskami, agentúrami alebo organizáciami výrobcov poverenými uplatňovaním týchto opatrení a správne opatrenia, ktoré prijal členský štát vo vzťahu k týmto orgánom, sa uzavrú alebo prijmú tak, aby nadobudli účinnosť na začiatku príslušného výrobného cyklu. Tieto zmluvy alebo dohody môžu mať viacročnú platnosť, pričom ich trvanie je podmienené zmenami vyplývajúcimi z následných programov. Vypracujú sa podľa vzoru zmluvy, ktorý im môže poskytnúť Komisia. Za schválenie a uskutočnenie tohto programu je zodpovedný členský štát. 2. Vyrábajúce členské štáty oznámia Komisii pred 1. májom každého roka opatrenia plánované na nasledujúci výrobný cyklus a uvedené podľa kategórií vymenovaných v článku 1 ods. 2, ako aj odhad nákladov na uvedené opatrenia. Článok 3 1. Náklady na opatrenia upresnené v tomto nariadení sa financujú z odpočtu pomoci pre výrobu, ktorý sa vykoná podľa článku 5 nariadenia č. 136/66/EHS. 2. Komisia určí podľa postupu ustanoveného v článku 38 nariadenia č. 136/66/EHS pre každý výrobný cyklus uvedený v článku 1 ods. 2 a pre každý vyrábajúci členský štát finančné stropy pre opatrenia vhodné na preplatenie Záručnou sekciou Európskeho usmerňovacieho a záručného fondu (EPUZF). Tieto stropy sa určia na základe odpočtu výrobnej pomoci odhadnutej v súlade s článkom 17a ods. 1 nariadenia (EHS) č. 2261/84 pre hospodársky rok končiaci v roku predchádzajúcom roku, v ktorom sa výrobný cyklus začína. 3. Ak zdroje uvedené v odseku 1 nepostačujú na pokrytie nákladov na niektoré z opatrení v rámci programu pre výrobný cyklus, členský štát môže poskytnúť dodatočný finančný príspevok rovnajúci sa najviac 50 % financií poskytnutých spoločenstvom na každé z daných opatrení. Tento príspevok nesmie byť financovaný cez odpočet z výrobnej pomoci. Článok 4 1. Výdavky v rámci programu prijatého členským štátom sú oprávnené podľa tohto nariadenia iba vtedy, ak sa na dané opatrenia nevzťahuje žiadne iné financovanie spoločenstva. Oprávnených je najviac 75 % v prípade výdavkov na: - vykonanie činností na účely akcie uvedenej v článku 1 ods. 2 písm. a), - odmeňovanie zamestnancov laboratórií podľa článku 1 ods. 2 písm. f). 2. Všeobecné náklady dodávateľov vrátane nákladov na subdodávateľov môžu tvoriť najviac 2 % celkových oprávnených výdavkov. Článok 5 1. Platby v súvislosti so: - zmluvami a dohodami, ktoré členské štáty uzavrú alebo schvália so strediskami, agentúrami alebo organizáciami výrobcov zodpovednými za uskutočňovanie opatrení, - správnymi opatreniami členských štátov v súvislosti s týmito strediskami, agentúrami alebo organizáciami, sa uskutočňujú po predložení dokladov o výdavkoch a po následnom overení týchto dokladov, ako aj po overení plnenia stanovených záväzkov príslušnými orgánmi. Príslušný orgán uskutoční vyššie uvedené platby do 60 kalendárnych dní od prijatia žiadosti. Tento termín sa však môže kedykoľvek v 60-dňovej lehote po prvom zaevidovaní žiadosti o platbu pozastaviť tým, že daný zmluvný dodávateľ je informovaný, že jeho žiadosť nie je možné prijať, pretože sumu nie je možné vyplatiť, lebo žiadosť nie je doložená dokladmi vyžadovanými pri všetkých dodatočných žiadostiach, alebo preto, že príslušný orgán považuje za potrebné získať ďalšie informácie alebo vykonať kontroly. Termín začína opäť plynúť odo dňa doručenia požadovaných informácií, ktoré musia byť zaslané do 30 kalendárnych dní. S výnimkou prípadov vyššej moci, každé oneskorenie uskutočnenia vyššie uvedených platieb má za následok zníženie náhrady členskému štátu v súlade s pravidlami stanovenými v článku 4 nariadenia Komisie (ES) č. 296/96 [5]. 2. Zmluvy alebo dohody sa nemôžu uzavrieť, kým nie je zložená zábezpeka rovnajúca sa 15 % maximálnej čiastky financovanej spoločenstvom tak, aby sa zabezpečilo ich spoľahlivé fungovanie. Zábezpeka sa zloží v súlade s hlavou III nariadenia Komisie (EHS) č. 2220/85 [6]. Ak je však zmluvným dodávateľom verejná inštitúcia alebo čiastočne verejná inštitúcia, môže príslušný orgán prijať aj písomnú záruku od jej kontrolného orgánu na čiastku, ktorá sa rovná čiastke uvedenej v predchádzajúcom pododseku, ak sa kontrolný orgán zaviaže overiť: - riadne plnenie prevzatých záväzkov, a - riadne využitie prevzatých čiastok na splnenie prevzatých záväzkov. Dôkaz o zložení zábezpeky sa musí príslušnému orgánu doručiť pred uplynutím lehoty uvedenej v druhom pododseku odseku 1. 3. Prvoradou požiadavkou v zmysle článku 20 nariadenia (EHS) č. 2220/85 je vykonávanie opatrení uvedených v zmluve. 4. V prípade viacročných zmlúv alebo dohôd sa zábezpeka vypočítava na základe hodnoty ich jednotlivých ročných podielov. 5. Uvoľnenie zábezpeky je podmienené tým, že členský štát overí, či boli opatrenia uvedené v zmluve alebo dohode vykonané v stanovených lehotách alebo v príslušnom ročnom období. 6. Všetky strediská, agentúry alebo organizácie výrobcov poverené vykonávaním opatrení predložia členskému štátu do dvoch mesiacov od konečného dátumu určeného na vykonanie opatrení podrobnú správu o využití pridelených financií spoločenstva a o výsledkoch týchto opatrení. Ak sa správa predloží až po tejto dvojmesačnej lehote, za každý začatý mesiac po uplynutí lehoty sa strhávajú 3 % príspevku spoločenstva na príslušné opatrenia. Článok 6 1. Do 30 kalendárnych dní od podpísania zmluvy môže zmluvný dodávateľ podať príslušnému orgánu žiadosť o preddavok, spolu so zábezpekou uvedenou v odseku 3 tohto článku. Po tridsaťdňovej lehote nie je možné žiadosť o preddavok podať. Preddavky môžu tvoriť najviac 30 % z čiastky poskytnutej spoločenstvom. 2. Príslušný orgán musí zaplatiť preddavok do 30 kalendárnych dní od podania žiadosti o preddavok. V prípade oneskorenej platby platí článok 4 nariadenia (ES) č. 296/96. 3. Výplata preddavku je podmienená zložením zábezpeky vo výške 110 % preddavku zmluvnou stranou v prospech príslušného orgánu v súlade s hlavou III nariadenia (EHS) č. 2220/85. Ak je však dodávateľom verejná inštitúcia alebo čiastočne verejná inštitúcia, príslušný orgán môže prijať aj písomnú záruku od jej kontrolného orgánu na čiastku rovnajúcu sa percentuálnemu podielu uvedenému v predchádzajúcom pododseku za podmienky, že kontrolný orgán sa zaviaže zaplatiť čiastku, na ktorú bola zložená zábezpeka, ak na preddavok nevznikne nárok. 4. Uvoľnenie zábezpeky je podmienené: - odovzdaním dokladov o realizovaných výdavkoch členskému štátu, - overením dokumentov a zistením, že určené záväzky sú splnené. Článok 7 Ak zábezpeka uvedená v článkoch 5 alebo 6 prepadne alebo sa strhne podľa článku 5 ods. 6, príslušná čiastka sa odpočíta z výdavkov Záručnej sekcie EPUZF. Článok 8 1. Členské štáty použijú kontrolný systém na zabezpečenie riadneho vykonávania opatrení uvedených v programoch, na ktoré sa poskytujú financie. Tento systém zahŕňa: - administratívne a účtovné kontroly vynaložených nákladov, - kontroly, najmä kontroly na mieste, zamerané na overenie súladu uskutočňovaných opatrení s ustanoveniami zmluvy alebo dohody alebo so správnymi opatreniami. 2. Členské štáty informujú Komisiu o svojich plánovaných kontrolných systémoch súčasne s odovzdaním informácií uvedených v článku 2 ods. 2 Komisia môže požiadať členské štáty, aby v kontrolných systémoch urobili zmeny, ktoré považuje za potrebné. 3. Do 1. októbra po každom výrobnom cykle odovzdá člensky štát Komisii krátku správu o uskutočnení programu a o vykonaných kontrolách. Správa musí zahrnúť plánované a vykonané opatrenia podľa kategórií uvedených v článku 2 ods. 2 a pre každé opatrenie sa v nej uvedie rozdelenie nákladov a vykonané kontroly, vyhodnotia sa dosiahnuté výsledky, dopad na životné prostredie a ťažkosti, ktoré sa vyskytli. Článok 9 Toto nariadenie nadobúda účinnosť v siedmy deň nasledujúci po jeho uverejnení v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 10. marca 1999 Za Komisiu Franz Fischler člen Komisie [1] Ú. v. ES 172, 30.9.1966, s. 3025/66. [2] Ú. v. ES L 210, 28.7.1998, s. 32. [3] Ú. v. ES L 208, 3.8.1984, s. 3. [4] Ú. v. ES L 210, 28.7.1998, s. 38. [5] Ú. v. ES L 39, 17.2.1996, s. 5. [6] Ú. v. ES L 205, 3.8.1985, s. 5. --------------------------------------------------